Аккадтарға шумер мәҙәниәтенең йоғонтоһо шул тиклем көслө була,  хатта  беҙҙең эраға тиклем  III мең йыллыҡта Месопотамия мәҙәниәтендә аккад элементтарын айырып ҡарау мөмкин дә түгел.  Көнсығыш семиттарҙың иртә осор тарихына ҡағылған яҙма сығанаҡтарҙың булмауы ла хәлде ҡатмарлаштыра. Күрәһең, аккадтарҙың Месопотамияға күскән ата-бабалары,  шумер цивилизацияһына ҡушылып, үҙлеген юғалтҡандыр. Аккад илаһтары  шумер илаһтары менән бутала, шумер илаһтарына аккад исемдәре бирелә (Инанна — Иштар, Энлиль — Эллиль һ.б.), шумер  мифтары, гимндары, эпик хикәйәттәре   аккад теленә тәржемә ителә. Беҙҙең эраға тиклем III мең йыллыҡта  скульптураның  «аккадса» тибы барлыҡҡа килә — уларҙың персонаждары оҙонсараҡ һәм зифараҡ буйлы була һәм тәпәш «шумер» скульптураһынан айырылып тора.